Ḻezkaꞌ Jesusenꞌ gožeꞌ ḻégakeꞌ: —Nakaꞌ nedaꞌ ka to lba uba daꞌ naken ḻi ḻažeꞌ, naꞌ X̱aꞌ nakeꞌ ka benneꞌ žaz žaꞌn, benneꞌ žape chiꞌe lbanꞌ.
Chogeꞌ bíteꞌteze niꞌa naꞌ lbanꞌ, danꞌ nakaꞌ nedaꞌ, daꞌ kaꞌ bi be želbían, naꞌ wchiꞌe yógoꞌte niꞌa nenꞌ kaꞌ, daꞌ želbían, nich gákgaken chaweꞌ, naꞌ kwíagaken yelateꞌ.
Ḻeꞌe ba nakle chaweꞌ niꞌa che dižanꞌ daꞌ ba bcháḻjḻenaꞌ ḻeꞌe.
Le gónḻenteze nedaꞌ tẕen, kan nedaꞌ žónḻentezaꞌ ḻeꞌe tẕen. Kan nak che niꞌa naꞌ lbanꞌ, bi be gak kwian žakze chen, chaꞌ bi gónḻentezen lbanꞌ tẕen, ḻezkaꞌ naken chele, bi be gak gonle chaꞌ bi gónḻentezle nedaꞌ tẕen.
ꞌNakaꞌ nedaꞌ ka lbanꞌ, naꞌ ḻeꞌe nakle ka niꞌa nenꞌ kaꞌ. No benneꞌ gónḻentezeꞌ nedaꞌ tẕen, kan nedaꞌ žónḻentezaꞌ ḻeꞌ tẕen, benneꞌ ni nakeꞌ ka niꞌa naꞌ lbanꞌ danꞌ ẕbian daꞌ ẕenḻeꞌe, danꞌ chaꞌ yekwasle ḻen nedaꞌ, bi be gak gonle.
No benneꞌ bi gónḻentezeꞌ nedaꞌ tẕen, gak chieꞌ kan žak chegak niꞌa naꞌ lbanꞌ, daꞌ kaꞌ bi zej naken chaweꞌ, Ẕchóggakeꞌ niꞌa nenꞌ kaꞌ, naꞌ bížgaken. Katenꞌ ba nbižgak niꞌa nenꞌ kaꞌ, naꞌ wtóbgakenꞌ, naꞌ chóꞌngakenꞌ ḻo yiꞌ, naꞌ chéygaken.
ꞌChaꞌ gónḻentezle nedaꞌ tẕen, naꞌ chaꞌ gonle kan ẕnna x̱tižaꞌa, wake nnable bi daꞌ yénelele, naꞌ nedaꞌ gonanꞌ.
Gaple ḻeꞌe X̱ažo Dios ba laꞌne katenꞌ gonle x̱chineꞌ, naꞌ gakle ka niꞌa naꞌ lbanꞌ, daꞌ kaꞌ želbían, naꞌ ki gak biaꞌ daꞌ li nakle benneꞌ kaꞌ žónḻengakeꞌ nedaꞌ tẕen.
Kan X̱ažo Dios nžiꞌileꞌ nedaꞌ, ḻezkaꞌ nžiꞌilaꞌ ḻeꞌe. Le gónteze kan žaḻaꞌ gon no benneꞌ nžiꞌilaꞌ-neꞌ.
Chaꞌ gonle kan žapaꞌ ḻeꞌe, gonle kan žaḻaꞌ gon no benneꞌ nžiꞌilaꞌ-neꞌ, kan nedaꞌ žonaꞌ kan X̱ažo Dios ba gožeꞌ nedaꞌ gonaꞌ, naꞌ žóntezaꞌ daꞌ žaz ḻažeꞌ Dios, Bennenꞌ nžiꞌileꞌ nedaꞌ.
ꞌDaꞌ ki žapaꞌ ḻeꞌe nich yebélele tẕen ḻen nedaꞌ, naꞌ gaken dot ḻi ḻažeꞌ kan yebélele.
Daꞌ ni naken daꞌ ẕchiꞌlaꞌ ḻeꞌe gonle: le žiꞌil lježle tole yetole, kan nedaꞌ nžiꞌilaꞌ ḻeꞌe.
Bi gak no benneꞌ žíꞌiželeꞌ lježeꞌ ka gon bennenꞌ wdíeꞌ yeḻaꞌ nban chieꞌ, naꞌ gateꞌ nich gákḻeneꞌ lježeꞌ kaꞌ danꞌ nžiꞌileꞌ ḻégakeꞌ.
Ḻeꞌe nakle ljéžaꞌdoꞌ kaꞌ chaꞌ gonle kan bchiꞌlaꞌ ḻeꞌe gonle.
Biž nniaꞌ chele nakle wen žin chiaꞌ kaꞌ, danꞌ bi nnezle benneꞌ wen žin daꞌ gon x̱aneꞌ. Nedaꞌ wnníaꞌ chele nakle ljéžaꞌdoꞌ kaꞌ, danꞌ benaꞌ ga nnézlele yógoꞌte daꞌ gož X̱aꞌ nedaꞌ gonaꞌ.
Kege ḻeꞌe wžele nedaꞌ, san nedaꞌ wžekzaꞌ ḻeꞌe, naꞌ bnnitaꞌa ḻeꞌe nich chejle bi daꞌ chjenle, kan žongak niꞌa naꞌ lbanꞌ, daꞌ kaꞌ želbían daꞌ ẕenḻeꞌe, naꞌ gáꞌnteze danꞌ gonle. Ki gaken, X̱ažo Dios gonneꞌ chele yógoꞌte daꞌ nnáblele-neꞌ, katenꞌ wkónlele žin laꞌ nedaꞌ.
Daꞌ ni naken daꞌ ẕchiꞌlaꞌ ḻeꞌe gonle. Le žiꞌil lježle tole yetole.